b'\n_START_ARTICLE_\nMellakka Kauhajoella 1658\n_START_SECTION_\nTausta\n_START_PARAGRAPH_\n1600-luvun puoliv\xc3\xa4lin tienoilla Ruotsin armeijaan otettiin v\xc3\xa4ke\xc3\xa4 v\xc3\xa4enotoilla. V\xc3\xa4enottotilaisuuksista oli muodostunut vihattuja tapahtumia, ja armeijaan jo otetut pyrkiv\xc3\xa4t toisinaan pakenemaan. Samoin viel\xc3\xa4 armeijaan ottamattomat miehet pyrkiv\xc3\xa4t pakoilemaan. Kauhajoella olikin runsaasti hyvi\xc3\xa4 pakopaikkoja, kuten H\xc3\xa4meenmets\xc3\xa4, joka sijaitsi l\xc3\xa4hell\xc3\xa4 Satakunnan rajaa. Pakoilijoiden kiinniottaminen ei ilmeisesti kiinnostanut paikallisia viranomaisia. Viranomaisilla ei my\xc3\xb6sk\xc3\xa4\xc3\xa4n ollut voimia t\xc3\xa4llaiseen._NEWLINE_Passittomia irtolaisia ja sotilaskarkureita pid\xc3\xa4tt\xc3\xa4m\xc3\xa4\xc3\xa4n perustettiin 1630-luvulla Karviaan Kyr\xc3\xb6n skanssi -niminen varuskunta. Anders J\xc3\xb6nsson tuli vuonna 1656 Kyr\xc3\xb6n skanssin komentajaksi ja samana vuonna komentajan paikan otti rakuunakapteeni Arvid Mikonpoika Timi. Timi komensi 43 miest\xc3\xa4 sek\xc3\xa4 kahdeksaa pohjoissatakuntalaisiin pit\xc3\xa4jiin sijoitettua miest\xc3\xa4._NEWLINE_Kauhajoella Kyr\xc3\xb6n skanssista ja sen v\xc3\xa4rv\xc3\xa4reist\xc3\xa4 ei pahemmin v\xc3\xa4litetty. Paikalliset talonpojat suojelivat ty\xc3\xb6voiman turvaamiseksi karkureita.\n_START_SECTION_\nMellakka\n_START_PARAGRAPH_\nSyksyn 1658 aikana Suomen kenraalikuvern\xc3\xb6\xc3\xb6rin\xc3\xa4 toiminut Kustaa Horn l\xc3\xa4hetti rakuunakapteeni Timin joukkoineen vangitsemaan Kauhajoella ja H\xc3\xa4meenmets\xc3\xa4n suojissa piileskelevi\xc3\xa4 sotilaskarkureita. Samalla matkalla oli tarkoitus saada v\xc3\xa4rv\xc3\xa4tty\xc3\xa4 lis\xc3\xa4\xc3\xa4 sotilaita. V\xc3\xa4rv\xc3\xa4yksess\xc3\xa4 onnistuttiinkin. Tieto Timin tulosta tavoitti Kauhajoen ja noin 20 miehen joukko l\xc3\xa4hti Timi\xc3\xa4 vastaan virasta erotetun papin, Sigfridus Nicolain johdolla. Muut l\xc3\xa4htij\xc3\xa4t olivat enimm\xc3\xa4kseen kauhajokisia talonpoikia. Joukko saapui Satakunnan rajalle kolmea vuorokautta ennen kuin Timi joukkoineen saapui._NEWLINE_Timi joukkoineen asettui Kauhajoen puolelle saavuttuaan lep\xc3\xa4\xc3\xa4m\xc3\xa4\xc3\xa4n tupaan. T\xc3\xa4ll\xc3\xb6in talonpojat Sigfridus Nicolain johtamina hy\xc3\xb6kk\xc3\xa4siv\xc3\xa4t Timin kimppuun. Timi ja luutnantti Nandelstad pahoinpideltiin niin huonoon kuntoon, \xe2\x80\x9detteiv\xc3\xa4t koskaan saaneet entist\xc3\xa4 terveytt\xc3\xa4\xc3\xa4n takaisin.\xe2\x80\x9d Kahakassa Timin v\xc3\xa4rv\xc3\xa4\xc3\xa4m\xc3\xa4t rakuunat pakenivat. My\xc3\xb6s mellakan aloittaneista talonpojista osa yritti karkuun._NEWLINE_Yrj\xc3\xb6 Tuomaanpojan onnistui mellakassa rikkoa rakuunakapteeni Timin miekka ja pistooli. Timi k\xc3\xa4r\xc3\xa4j\xc3\xb6ikin niit\xc3\xa4 vuosien kuluttua takaisin.\n_START_SECTION_\nSeuraukset\n_START_PARAGRAPH_\nMellakkaa puitiin k\xc3\xa4r\xc3\xa4jill\xc3\xa4 moneen kertaan vuoteen 1665 saakka. Ilmajoen kihlakunnanoikeuden ja Turun hovioikeuden p\xc3\xa4\xc3\xa4t\xc3\xb6ksill\xc3\xa4 mellakkaan p\xc3\xa4\xc3\xa4syyllisin\xc3\xa4 olleet saivat kuolemanrangaistuksen. Kuolemaan tuomittiin kapinap\xc3\xa4\xc3\xa4llikk\xc3\xb6 Sigfridus Nicolai, Lauri Tuomaanpoika Pukkila, Juho Teofiiluksenpoika, Pentti Brasieren, Matti Tajanu l. Taijanen, Jaakko Niilonpoika Filppula, Heikki Tuomaanpoika Filppula ja Yrj\xc3\xb6 Tuomaanpoika. Kuitenkin kuningas Kaarle XI armahti tuomitut ja m\xc3\xa4\xc3\xa4r\xc3\xa4si heille 100\xe2\x80\x93200 hopeatalarin sakkorangaistukset. Armahdetut m\xc3\xa4\xc3\xa4r\xc3\xa4ttiin armeijan palvelukseen._NEWLINE_Muut mellakoitsijat, Antti Yrj\xc3\xb6npoika Keturi, Sipi Antinpoika, Sakari Tuomaanpoika, Sipi Simonpoika, Klemetti Heikinpoika Heikkil\xc3\xa4, Aukusti Hannunpoika Ikkel\xc3\xa4, Matti Pertinpoika Kyyny, Pertti Sipinpoika Yrj\xc3\xa4n\xc3\xa4inen, Simo Matinpoika ja Erkki Yrj\xc3\xb6npoika Kokko, selvisiv\xc3\xa4t kukin 50 hopeatalarin sakkorangaistuksella. My\xc3\xb6s heid\xc3\xa4t m\xc3\xa4\xc3\xa4r\xc3\xa4ttiin armeijaan. Tuomitut lis\xc3\xa4ksi tuomittiin maksamaan Timille ja Nandelstadille yhteisvastuullisesti kipurahoja 200 hopeatalaria. Sakot oli mahdollista maksaa my\xc3\xb6s kujanjuoksulla._NEWLINE_Viel\xc3\xa4 1660-luvun lopullakin osalla sakkorangaistuksen saaneilla oli maksuja r\xc3\xa4stiss\xc3\xa4, mik\xc3\xa4 kertoo sakkojen olleen raskas rasite. Toisin kuin oli ollut tarkoitus, kukaan tuomituista ei joutunutkaan armeijaan. Ainoastaan Jaakko Niilonpoika Filppulan oli palkattava sotilas._NEWLINE_Jaakko Niilonpoika Filppula valittiin pian sakoista selvitty\xc3\xa4\xc3\xa4n lautamieheksi, mik\xc3\xa4 kertoo sen, ettei Kauhajoella mellakoitsijoita pidetty suurina rikollisina.'